กูรูชี้ช่วงเศรษฐกิจฟื้นการตลาดเดือดแน่
โพสต์ทูเดย์ &#8212; กูรูการตลาดแนะองค์กรปรับตำแหน่งทางการตลาดรับตลาดแข่งขันรุนแรง หลังเศรษฐกิจเริ่มฟื้น ทุกคนมุ่งเจาะตลาดเดียวกัน
23 ก.ย. 2552

โพสต์ทูเดย์ — กูรูการตลาดแนะองค์กรปรับตำแหน่งทางการตลาดรับตลาดแข่งขันรุนแรง หลังเศรษฐกิจเริ่มฟื้น ทุกคนมุ่งเจาะตลาดเดียวกัน 
นายแจ๊ค เทราท์ ผู้สร้างทฤษฎีการวางตำแหน่งทางการตลาด (Positioning) และการต่อสู้ใน Marketing Warfare และผู้เขียนหนังสือทางการตลาด เปิดเผยในงานสัมมนา Positioning Yourself Survival in Recession จัดโดยสมาคมการตลาดแห่งประเทศไทยว่า ขณะนี้ภาวะเศรษฐกิจกำลังฟื้นตัว แต่จะเป็นการฟื้นตัวอย่างช้าๆ มีการเติบโตน้อย ซึ่งบริษัทต่างๆ จะแข่งขันกันอย่างรุนแรงอย่างที่ไม่เคยเป็นมาก่อน เพราะบริษัทเหล่านั้นจะพยายามสร้างการเติบโตด้วยการแย่งส่วนแบ่งตลาด ลูกค้า และรายได้จากคู่แข่ง 
ทั้งนี้ สิ่งที่จะช่วยให้บริษัทสามารถอยู่รอดได้ในสภาวะดังกล่าว คือการปรับตำแหน่งทางการตลาด หรือ Repositioning ด้วยการมองหาจุดอ่อนของคู่แข่ง พร้อมกับการมองหาจุดแข็งของตัวเองที่มีเหนือคู่แข่ง จากนั้นก็ใช้เครื่องมือทางการตลาดต่างๆ เช่น การโฆษณา ประชาสัมพันธ์จุดแข็งของตัวเอง และชี้ให้เห็นจุดอ่อนของคู่แข่ง แต่ไม่ใช่การเปลี่ยนตำแหน่งทางการตลาด หรือเปลี่ยนภาพลักษณ์ของแบรนด์ภายในใจผู้บริโภคใหม่ ซึ่งเป็นสิ่งที่เป็นไปไม่ได้และทำให้แบรนด์ประสบความล้มเหลว 
สำหรับทิศทางการปรับตัวทางการตลาดของประเทศไทยนั้น หากมองในเชิงการท่องเที่ยวแล้ว ประเทศไทยควรปรับเปลี่ยนชื่อของประเทศด้วยการนำคำว่า สยามมาใช้ใหม่ เพราะเป็นชื่อที่สื่อและเชื่อมโยงกับประวัติศาสตร์ มรดกทางวัฒนธรรมที่งดงาม ซึ่งเป็นสิ่งที่ชาวต่างชาติยอมรับและสนใจ โดยจะทำให้การสร้างภาพลักษณ์ และการทำการตลาดง่ายมากขึ้น เมื่อชื่อและสิ่งที่เป็นจุดเด่น จุดแข็งของประเทศถูกนำมาเชื่อมโยงจึงทำให้การสื่อสารสามารถทำได้ง่าย
ด้านการเปลี่ยนแปลงดังกล่าวคล้ายคลึงกับการเปลื่ยนชื่อเมืองบอมเบย์ของอินเดียให้เป็นมุมไบ เพื่อแสดงถึงความทันสมัย แปลกใหม่ ทำให้กลายเป็นเมืองที่น่าสนใจและเป็นแหล่งท่องเที่ยวที่สำคัญในประเทศอินเดีย หรือการตั้งชื่อประเทศศรีลังกา ซึ่งสอดคล้องกับชาซีลอนที่เป็นสินค้าที่ขายดี มีคุณภาพ และเป็นที่รู้จักของคนทั่วโลกอยู่แล้ว เป็นต้น
สำหรับปัญหาทางด้านการเมืองที่เกิดขึ้นกับประเทศไทยมาช่วงเวลาระยะหนึ่งแล้ว และเป็นข่าวในทางลบไปทั่วโลกนั้น วิธีการจัดการกับปัญหาดังกล่าว คือรัฐบาลต้องยอมรับกับปัญหาที่เกิดขึ้น และวางแนวทางในการแก้ปัญหาที่ทุกคนจะต้องปฏิบัติตามเป็นอย่างดี ก็จะสามารถกู้ภาพลักษณ์กลับมาได้